แรมงที่ 4 เคานต์แห่งตูลูซ

แรมงแห่งแซ็ง-ฌิล (;  ค.ศ. 1041 – 28 กุมภาพันธ์ ค.ศ. 1105) ยังมีอีกชื่อว่า แรมงที่ 4 แห่งตูลูซ หรือ แรมงที่ 1 แห่งตริโปลี เป็นเคานต์แห่งตูลูซ ดยุกแห่งนาร์บอน และมาร์เกรฟแห่งพรอว็องส์ใน ค.ศ. 1094 และเป็นผู้นำคนหนึ่งในสงครามครูเสดครั้งที่หนึ่งใน ค.ศ. 1096 ถึง 1099 เขาใช้เวลา 5 ปีสุดท้ายในการสถาปนาเคาน์ตีตริโปลีในตะวันออกใกล้

จากหลักฐานของอาร์มีเนีย แรมงเสียตาไปข้างหนึ่งเมื่อเดินทางไปแสวงบุญที่เยรูซาเลมก่อนที่จะไปทำสงครามครูเสด นอกจากนั้นแรมงก็ยังต่อสู้กับมัวร์ในสเปนก่อนปี ค.ศ. 1096 และเป็นคนแรกที่เข้าร่วมสงครามครูเสดหลังจากที่สมเด็จพระสันตะปาปาเออร์บันที่ 2 ทรงเทศนาเรียกร้องให้เข้าร่วมในสงครามที่การประชุมที่แกลร์มง

ชีวิตช่วงต้น
แรมงเป็นบุตรของปองส์แห่งตูลูซกับอัลโมดีส์แห่งลามาร์ช เขาได้รับที่ดินแซ็ง-ฌิลพร้อมบรรดาศักดิ์ "เคานต์" จากบิดา และปลดฟิลิปปา ดัชเชสแห่งอากีแตน หลานสาวของเขา ผู้เป็นธิดาในกีโยมที่ 4 จากการได้รับมรดกเป็นเมืองตูลูซใน ค.ศ. 1094

ใน ค.ศ. 1094 กีโยม แบร์ทร็องแห่งพรอว็องส์เสียชีวิต และบรรดาศักดิ์มาร์เกรฟพรอว็องซ์จึงส่งผ่านไปยังแรมง สารตราของเออร์บัน ลงวันที่ 22 กรกฎาคม ค.ศ. 1096 ระบุชื่อแรมงเป็น comes nimirum Tholosanorum ac Ruthenensium et marchio Provintie Raimundus ("แรมง เคานต์แห่งตูลูซและรูแวร์ก มาร์เกรฟแห่งพรอว็องส์")

ครูเสดครั้งที่หนึ่ง

ครูเสด ค.ศ. 1101 การล้อมตริโปลี และเสียชีวิต
แรมงเป็นส่วนหนึ่งของครูเสด ค.ศ. 1101 ที่ล้มเหลว ซึ่งเขาพ่ายแพ้ในยุทธการที่เมอร์ซิวันในอานาโตเลีย เขาหนีรอดและกลับไปยังคอนสแตนติโนเปิล ต่อมาใน ค.ศ. 1102 เขาเดินทางทางทะเลจากคอนสแตนติโนเปิลไปยังแอนติออก ที่นั่นเขาถูกคุมขังโดยแทนเครด ผู้สำเร็จราชการแห่งแอนติออกในระหว่างที่โบเฮมอนด์ถูกคุมขัง และได้รับการปล่อยตัวหลังจากสัญญาว่าจะไม่พยายามพิชิตดินแดนใด ๆ ระหว่างแอนติออกและเอเคอร์ แต่เขากลับผิดสัญญาโดยทันทีด้วยการโจมตีและยึดเมืองฏ็อรฏูสได้ และเริ่มสร้างปราสาทบน Mons Peregrinus ("ภูเขาผู้แสวงบุญ") ซึ่งจะช่วยในการปิดล้อมตริโปลี เขาได้รับการสนับสนุนจากอเล็กซิอุสที่ 1 ผู้ต้องการให้เมืองตริโปลีเป็นมิตร เพื่อถ่วงดุลอำนาจกับแอนติออกที่เป็นศัตรู

ฟัครุลมุลก์ อิบน์ อัมมาร กอฎี แห่งตริโปลี นำการโจมตีที่ Mons Peregrinus ในเดือนกันยายน ค.ศ. 1104 และจุดไฟเผาเนินปราสาทฝั่งหนึ่ง แรมงสามารถหลบหนีไปทางหลังคาได้ แต่ถูกไฟไหม้อย่างรุนแรงและต้องทนทุกข์ทรมานในช่วงเดือนสุดท้ายของชีวิต เขาเสียชีวิตจากบาดแผลเมื่อวันที่ 28 กุมภาพันธ์ ค.ศ. 1105 ก่อนที่ตริโปลีจะถูกยึดครอง

ภริยาและทายาท
แรมงที่ 4 เคานต์แห่งตูลูซสมรสสามครั้ง และถูกตัดขาดจากศาสนาสองครั้งฐานสมรสร่วมสายโลหิตในระดับต้องห้ามจากสมเด็จพระสันตะปาปาเกรกอรีที่ 7 ใน ค.ศ. 1076 และใน ค.ศ. 1078 การถูกตัดขาดจากศาสนาถูกยกเลิกใน ค.ศ. 1080 หลังภริยาคนแรกเสียชีวิต

ภริยาคนแรกเป็นธิดาในโกเดอฟรอยที่ 1 เคานต์แห่งอาร์ล สมรสใน ค.ศ. 1066 และถูกบอกเลิกใน ค.ศ. 1076 บุตรชายของทั้งสองคือแบร์ทร็อง

ภริยาคนที่สองคือมาทิลดา (มาฟัลดา) ธิดาในเคานต์รอเจอร์ที่ 1 แห่งซิซิลี สมรสใน ค.ศ. 1080 มาฟัลดาเสีียชีวิตใน ค.ศ. 1094

ภริยาคนที่สามของแรมงคือเอลบิรา พระราชธิดานอกสมรสของพระเจ้าอัลฟอนโซที่ 6 แห่งเลออน ทั้งคู่สมรสใน ค.ศ. 1094 โดยมีบุตรชื่ออัลฟอนโซ ฆอร์ดัน

 อ้างอิง 

 ข้อมูล 















หมวดหมู่:บุคคลที่เกิดในคริสต์ทศวรรษ 1040
หมวดหมู่:ขุนนางฝรั่งเศส
หมวดหมู่:บุคคลในสงครามครูเสดครั้งที่ 1
หมวดหมู่:บุคคลในคริสต์ศตวรรษที่ 11
หมวดหมู่:นักการทหารชาวฝรั่งเศส
หมวดหมู่:เคานท์แห่งตูลูซ
หมวดหมู่:เคานท์แห่งตริโปลี
หมวดหมู่:มาร์เกรฟแห่งพรอว็องส์